ગાંધીનગરઃ વિધાનસભાની ચૂંટણી નજીક આવતા વધુ એક વખત અમદાવાદ સહિત રાજયભરમાં પાટીદાર અનામત આંદોલન સમિતિ-પાસ દ્વારા પાટીદાર આંદોલનને ધમધમતું કરવા બેઠકનો દોર શરૂ કરી દેવામાં આવ્યો છે. તાજેતરમાં ધોરાજી ખાતે બેઠક યોજ્યા બાદ અમદાવાદમાં પાસના કન્વીનર હાર્દિક પટેલની ઉપસ્થિતિમાં યોજાયેલી બેઠકમાં આગામી 10 જૂને 50 હજાર કાર્યકરોનું સામાજિક ક્રાંતિ માટેનું સંમેલન યોજીને વિવિધ માગણીઓ ઉકેલવા સરકાર સામે મોરચો માંડવાનું નક્કી કરવામાં આવ્યું હતું. તાજેતરમાં શંકાસ્પદ અકસ્માતમાં મૃત્યુ પામેલા પાસના સ્થાનિક અગ્રણી પંકજ પટેલની સ્મૃતિમાં 20 અને 21મી મે એ હળવદના ઘનશ્યામગઢથી ભાવનગર સુધી મુંડન યાત્રા પણ કાઢવામાં આવશે.